Zadeva C‑416/14

Fratelli De Pra SpA

in

SAIV SpA

proti

Agenzia Entrate – Direzione Provinciale Ufficio Controlli Belluno

in

Agenzia Entrate – Direzione Provinciale Ufficio Controlli Vicenza

(Predlog za sprejetje predhodne odločbe, ki ga je vložilo Commissione tributaria regionale di Mestre-Venezia)

„Predhodno odločanje — Telekomunikacijska omrežja in storitve — Direktive 2002/19/ES, 2002/20/ES, 2002/21/ES in 2002/22/ES — Prosti pretok telekomunikacijske terminalske opreme za zemeljsko mobilno telekomunikacijo — Direktiva 1999/5/ES — Dajatev za uporabo opreme — Splošno dovoljenje ali licenca za uporabo — Naročniška pogodba, ki nadomešča splošno dovoljenje ali licenco — Različno obravnavanje uporabnikov z naročniškim razmerjem ali brez njega“

Povzetek – Sodba Sodišča (osmi senat) z dne 17. septembra 2015

Približevanje zakonodaj – Elektronska komunikacijska omrežja in storitve – Direktive 1999/5, 2002/19, 2002/20, 2002/21 in 2002/22 – Naročnine mobilne telefonije – Nacionalna zakonodaja, ki določa različno davčno obravnavo med uporabniki telekomunikacijske terminalske opreme, ki so podpisali naročniško pogodbo za storitve mobilne telefonije, in tistimi, ki so te storitve kupili na podlagi predplačniških kartic – Dopustnost

Približevanje zakonodaj – Elektronska komunikacijska omrežja in storitve –Univerzalna storitev in pravice uporabnikov – Direktivi 1999/5 in 2002/22 –Naročniška pogodba za storitev mobilne telefonije – Izenačitev pogodbe s splošno odobritvijo ali z licenco radijske postaje za namene pobiranja davka – Dopustnost

Približevanje zakonodaj – Elektronska komunikacijska omrežja in storitve – Direktive 1999/5, 2002/19, 2002/20, 2002/21 in 2002/22 – Naročnine mobilne telefonije –Nacionalna zakonodaja, ki za uporabo terminalske opreme kopenske mobilne komunikacije določa pridobitev dovoljenja in plačilo davka – Dopustnost

Glej besedilo odločbe. (Glej točko 27.)

Direktive 1999/5 o radijski opremi in telekomunikacijski terminalski opremi ter medsebojnem priznavanju skladnosti te opreme, zlasti njen člen 8, 2002/19 o dostopu do elektronskih komunikacijskih omrežij in pripadajočih naprav ter o njihovem medomrežnem povezovanju, 2002/20 o odobritvi elektronskih komunikacijskih omrežij in storitev, kakor je bila spremenjena z Direktivo 2009/140, 2002/21 o skupnem regulativnem okviru za elektronska komunikacijska omrežja in storitve in 2002/22 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami, kakor je bila spremenjena z Direktivo 2009/136, je treba razlagati tako, da ne nasprotujejo nacionalnim predpisom o obdavčitvi z dajatvijo, v skladu s katerimi je treba za uporabo terminalske opreme za zemeljsko mobilno radiokomunikacijo v okviru naročniške pogodbe pridobiti splošno dovoljenje ali licenco in plačati tako dajatev, saj naročniška pogodba nadomešča licenco ali splošno dovoljenje in zato v zvezi s tem ni potrebno nikakršno upravno posredovanje. (Glej točko 46 in točko 1 izreka.)

Člen 20 Direktive 2002/22 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami, kakor je bila spremenjena z Direktivo 2009/136, in člen 8 Direktive 1999/5 o radijski opremi in telekomunikacijski terminalski opremi ter medsebojnem priznavanju skladnosti te opreme je treba razlagati tako, da za namene obdavčitve z dajatvijo ne nasprotujeta nadomestitvi splošnega dovoljenja ali licence za radioelektrično postajo z naročniško pogodbo, v kateri morata biti med drugim opredeljeni tudi vrsta terminalskega aparata in njegova homologacija. (Glej točko 51 in točko 2 izreka.)